Kovsies-taalbeleid: Uitspraak 'n 'terugslag vir moedertaalonderrig' | Maroela Media
Die VF Plus het Vrydag se uitspraak deur die konstitusionele hof dat die taalbeleid van die Universiteit van die Vrystaat (UV) wettig is as 'n groot terugslag vir moedertaalonderrig en die ontwikkeling van inheemse tale in Suid-Afrika bestempel.
Adv. Anton Alberts, voorsitter van die VF Plus, het in 'n verklaring gesê die beslissing is "hartseer" aangesien hy meen een van die mees basiese menseregte word hierdeur ondergeskik gestel aan wat "kosmeties polities korrek" is.
"Dit is betreurenswaardig dat moedertaalonderrig soos deur die Grondwet onderskryf, as 'n struikelblok vir rasseverhoudings gesien word en dat die Grondwethof die vorige parallelle taalbeleid die skuld vir rasse-segregasie gee," het Alberts gesê.
Hoofregter Mogoeng Mogoeng het in sy uitspraak daarop gewys dat alle Suid-Afrikaners die reg het tot tersiêre onderrig in 'n amptelike taal van hul keuse, maar dat hierdie reg onderhewig is aan die redelike uitvoerbaarheid hiervan.
"Die VF Plus is van mening dat die ANC-regering die afgelope 23 jaar die geleentheid gehad het om meer universiteite te bou en ander maatreëls in plek te stel om uitvoering aan die Grondwet se bepaling te gee, wat lui dat elkeen die reg het om in die amptelike taal van sy of haar keuse onderrig te ontvang," het Alberts gesê.
"Die uitspraak is ook teenstrydig met die internasionale reg wat moedertaalonderrig en interne selfbeskikking met betrekking tot onder meer taal, bevorder. In 'n land met elf amptelike tale moet die mediums van onderrig eerder uitgebrei word om meer tale in te sluit as om weg te neem en te verengels."
Hy het daarop gewys dat onderwyskundiges wêreldwyd dit eens is dat moedertaalonderrig akademiese prestasie bevorder. "Maatskaplike sameklewing sal ook nooit bereik word wanneer mense se taalregte aangetas word en hulle ontneem word van die integrale boublokke wat hul identiteit vorm nie."
"maar dat hierdie reg onderhewig is aan die redelike uitvoerbaarheid daarvan".
Dis die probleem met ons grondwet, en waarskynlik ook baie ander lande se grondwette.
Die enigste absolute reg is die reg op lewe (en om elke paar jaar 'n simpel kruisie langs 'n knot se kop te trek). Alle ander regte is afhanklik van die omstandighede.
So is dit regtig so fantasties om in 'n grondwetlike demokrasie te woon soos wat die wêreld ons probeer wysmaak??? Dalk, dalk nie.
Soveel vir taalregte in die land. Ek hoop mense sien hoe de klerk en sy gespuis die Afrikaner belieg het
Hierdie uitspraak is die begin van die einde van Afrikaans in skole en op universiteite
Hierdie uitspraak is maar net weer ń bewys hoe ver die howe in hierdie land reeds getransformeer is en dit sal vorentoe net al erger raak totdat die grondwet net ń stukkie nuttelose papier is. Dit bewys ook dat die sogenaamde wigte en teenwigte net ń slenter was om oningeligte kiesers ń rat voor die oë te draai en ongelukkig is die gevolge onomkeerbaar.
Steeds sal dit ons nie kelder nie maar n dalk n hele paar knotkoppe.Taal gee jou nie breins nie. Jy het dit of jy het dit nie.